Ukinuće Družbe Isusove 


B-** OZNATO je, da ukinuće Družbe Isusove nije došlo odjedamput! 1 Ono 

je bilo spremano u raznim državama kroz više decenija, pa je upravo 
školski primjer za toleranciju onih, kojima su tolerancije puna usta. Prvi je 
udario Portugal. 3. rujna 1759. uspio je Pombal da nagovori slabića Josipa I., 
te izagna Isusovce iz Portugala. Primjer Portugala slijedila je Francuska. U 
studenom 1764. uspije Pompadurki izmamiti od Ljudevita XV. edikt ukinuća. 
Bila je to osveta, što su joj Isusovci radi nemorala uskratili sv. Pričest. Godine 
1767. protjera Isusovce i Španija, ali ne iz ljubavi prema katoličkoj stvari nego 
zaslijepljena intrigama svojih najviših savjetnika. 

To su uglavnom preludiji za pontifikata Klementa XIII., tmurni oblaci, 
koji navješćuju katastrofu... I u tako nabijenoj atmosferi sastaje se 

Konklave godine 1769. 

Odmah nakon smrti Klementa XIII. živo se stali zanimati evropski, a 
osobito bourbonski dvorovi izborom novoga pape. Trebalo je naime odlučno za¬ 
priječiti, da na kormilo Crkve ne dođe opet kakav isusovački zaštitnik. Već g. 
1765,, kad je Klement XIII. opasno obolio, morali su poslanici bourbonskih 
dvorova točno obavijestiti svoje vlade o svakom kardinalu s primjedbom, je li 
prijatelj Isusovaca ili nije. 

15. veljače povuče se 28 kardinala u konklave. Birati nijesu mogli od¬ 
mah, jer su im već prije poslanici bourbonskih dvorova izmamili obećanje, da 
ne će birati, dok ne stignu strani kardinali, sve u strahu, da ne bi nagao izbor 
iznio na papinski prijesto isusovačkoga prijatelja. U protivnom će slučaju o- 
staviti Rim, tako je glasila prijetnja. Španjolski kardinali stigoše tek na izma¬ 
ku travnja, dok francuski stigoše već nešto prije. 

Za vrijeme toga interregnuma radili su bourbonski poslanici u Rimu 
svim silama, da sklonu i sve ostale evropske vlasti na ukinuće Družbe Isusove. 
Francuska, Španija i Napulj gorjele su upravo od mržnje na Isusovce; trebalo 
je još predobiti Beč. Španjolski poslanik Mahony razloži mišljenje Karla III.; 
budući papa neka bude pobožan i učen, ali ne smije pokazivati sklonosti, da 
raširi »moć kurije« na račun kneževske vlasti, ne smije se dati voditi od Isu¬ 
sovaca. Zato neka bečki dvor pošalje sve njemačke kardinale na izbor, da tako 
evropski dvorovi dobiju većinu. Bečki dvor na to izjavi, da ne predlaže nije¬ 
dnoga određenoga kardinala za papu, a prema Isusovcima je ravnodušan, nema 
razloga da ih brani ni da zahtijeva njihovo ukinuće. Osim Austrije izjavila se 
i kraljevina Sardinija za neutralnost prema ukinuću Družbe Isusove. 

1 Izrađujući ovaj prikaz držao sam se poglavito drugog dijela pred go¬ 
dinu izašla XVI. sveska Pastorove »Povijesti Papa«, koji se gotovo cio bavi u- 
kinućem Družbe Isusove. Svima je poznato, kako je auktor uvažen radi svoje 
temeljitosti i objektivnosti, plod istraživanja na osnovu podataka, koja su nje¬ 
mu tako obilno bila na raspolaganju po raznim rimskim i ostalim evropskim 
arhivima. 

Sad se dadoše diplomati u Rimu na sastavljanje kandidatskih listina. 
Pitanje osobe nije bilo glavno, nego se sve više pokazivalo, da je pitanje Dru¬ 
žbe odlučno. Samo neka ne dođe kardinal, prijatelj Isusovaca. Nikako još je¬ 
dnoga Klementa XIII.! To je bio jedini uvjet za izbor. 

U konklavu se počela predigra izbora već prije dolaska španjolskih kar¬ 
dinala, ali nije imala pravoga značenja. Jedino je davala kardinalima prilike 
da se uvjere, koliko koji ima izgleda da bude izabran. Konklave je po pravili¬ 
ma izbora morao ostati u strogoj tajnosti. No francuski kardinal Bernis i na- 
puljski poslanik u Rimu, kardinal Orsini nijesu držali tajne nego su poslanici¬ 
ma sve saopćivali i tako im davali mogućnosti da utječu na izbor. Osam se 
kardinala redom izmijenilo u kandidaturi za papinsku ti jaru. Kad se već čini¬ 
lo, da će koji dobiti većinu, srušila bi ga stranka kardinala protivna Isusovcima 
pomoću bourbonskih poslanika, koji su se u odlučnim časovima prijetili, da će 
prekinuti svaku diplomatsku vezu s Rimom u slučaju izbora nepovoljnoga 
pape. 

Napokon se svi sjedine u izboru kardinala Ganganellija, jedinog redov¬ 
nika, franjevca-konventualca u kardinalskom zboru. Mišljenje je Španije bilo 
napravo odlučno, a Ganganelli je bio kandidat Španije. 19. svibnja bude Gan- 
ganelli izabran i primi ime Klementa XIV. 

Karakter Ganganellijev. 

Formalnog obećanja, da će ukinuti Družbu novi papa nije dao, ali se iz 
njegovih izjava moglo mirne duše zaključiti, da će to učiniti. Sigurno je, da se 
pred prijateljima Isusovaca pokazivao prijateljem, a pred neprijateljima nepri¬ 
jateljem. »Bliže smo istini, ako ga označimo slabim i častohlepnim karakterom, 
što teži za ti jarom.« 2 

Bio je bojažljiv. »Bojao se diplomata, plemića, Isusovaca, a najviše svo¬ 
jih kardinala.« Iz te je bojažljivosti izvirala druga mana, naime nepouzdan je 
u svoju okolinu. Jedini, koji je uživao njegovo potpuno povjerenje, bio je fra¬ 
njevac Bontempi, njegov tajni sekretar. Za uzvrat vraćali su mu kardinali i ple¬ 
mići milo za drago. 


Bourbonci urgiraju ukinuće. 

Čim je karei. Ganganelli postao papom, počeše bourbonski 
dvorovi svom silom raditi oko ukinuća. Sad je došao, mislili su, 
njihov čas. Premda je Ganganelli bio kandidat španjolskog dvora, 
ipak je sasvim krivo tvrditi, da je već u konklavu dao ma 
i najmanje obećanje, e će ukinuti Družbu Isusovu. Autentična 
povijest skida s njega svaku ljagu simonističkoga izbora. 

Odmah iza nastupa nastojao je papa da bude što susretlji- 
viji prema bojirbonskim vlastima, ne bi li tako došlo do mira. 
U audijenciji danoj francuskom poslaniku Aubeterru 31. svibnja 
1769. izjavi, da će sve urediti na zadovoljstvo bourbonskih dvoro¬ 
va, a što se tiče Isusovaca, treba mu dati vremena, jer se ništa 


2 Pastor, Geschichte der Papste, Band XVI., 2, p. 61. 

ne da najedamput. Dvorovi će svakako imati razloga, da budu 
zadovoljni. 3 

Ispočetka su dvorovi bili dosta nesložni u radu oko pospje- 
šenja ukinuća. Novi francuski poslanik kod sv. Stolice, kardinal 
Bernis, nažalost samo slijepo oruđe svoga ministra Choiseula, bio 
je za to, da se polagano i oprezno postupa. No Karlo III., špa¬ 
njolski kralj, koji je formalno gorio od želje, da papa Družbu ukine, 
stade se radi toga tužiti na nj u Versaillesu. Ali je i Choiseul bio 
za polagani postupak, te je u tom smislu i davao instrukcije 
Bernisu. 4 5 

Bernisu ne preostade ništa drugo nego da naputak izvede. 
Jedan mu nepredviđeni događaj u tom utre put. Prema starom 
običaju papa je i ove godine potvrdio misijonarima D. I. neke 
oproste u korist onih ljudi, kojima budu propovijedali. Breve 
izazove silan dojam, tako 'da je papa bio silno potišten radi ne¬ 
očekivanog i raznolikoga djelovanja i kod prijatelja i kod nepri¬ 
jatelja. Bernisu se sad pruži zgodna prilika, da preda uime Bour- 
bona papi memorandum, u kojem bourbonske vlasti izrazuju svoje 
negodovanje radi brevea, koji bi doduše u drugim prilikama bio 
samo jedna formalnost, ali ovako bi mogao pobuditi opasnu sum¬ 
nju i nemire između sv. Stolice i vlada. Uto je već nestrpljivost 
Karla III. dosegla vrhunac. Sumnjičio je Bernisa, da u isusovačkom 
pitanju nije iskren. Choiseul je već mislio, da će dulje otezanje 
staviti politički savez Francuske i Španije na kocku. Stoga svaki 
obzir na stranu! 7. kolovoza 1769. naloži oštro Bernisu, da ponov¬ 
nim memorandumom zatraži ukinuće u roku od dva mjeseca uz 
prijetnju, da će Francuska prekinuti diplomatske veze sa Sv. Sto¬ 
licom, a Bernis biti opozvan. 6 

Klement XIV. bio je u sto muka. Kako je bio bojažljive na¬ 
ravi, stade se silno bojati Isusovaca i njihovih prijatelja. Poduzeo 
je pače sve mjere proti otrovanju, tako da su Choiseul i Fridrih II. 
već ismijavali tu bojažljivost. 

Choiseul je gorio od želje, da se isusovačko pitanje već jed¬ 
nom riješi. Prekoravao je Bernisa, davao mu oštrije naloge, ali 

3 Pastor, o. c., p. 101. 

4 Razlogom je bio oprez. Jer javno urgirati stvar kod pape značilo bi na 
koncu je staviti na kocku, drži Choiseul u listu Bernisu od 13. II. 1769. Razlog, 
zašto su bourbonski dvorovi toliko radili, da se red ukine, daje Pastor, kad 
veli: Der tiefste Grund fiir das Begehren der bourbonischen Staatsmanner lag 
unzvveifelhaft darin, dass nur die vollige Vernichtung des Jesuitenordens die 
Gevvaltschritte sanktionieren konnte, die sie in ihren Landem untemommen 
hatten.« — O. c., p. 102. 

5 Uz Karla III. sumnjičio je Bernisa i napuljski ministar Tanucci, koji 
je htio Napulj nesamo politički nego i crkveno odvojiti od Rima. Takvi su da¬ 
kle ljudi u ime »mira i dobra Crkve « tražili ukinuće reda, koji se baš borio za 

prava Crkve i Papinstva. 

je ipak dao razumjeti, da s predašnjim prijetnjama nije tako ozbilj¬ 
no mislio. 6 

Sad se Klement odluči, da sam piše Ljudevitu XV. List je 
imao da bude dokaz ispravnoga nastojanja Bernisova, a sadržavao 
je neko obećanje ukinuća Družbe. Ali što se više približavalo vri¬ 
jeme odluke, to je tjeskobnije bilo Elementu XIV. pri duši. Po¬ 
svemašnja klonulost zavlada njime. Bojao se osobito, da se ne bi 
ostale vlasti zauzele za Isusovce. A Bourbonci su opet silno urgi¬ 
rali, da se stvar što brže riješi. Da umiri španjolskoga kralja, odluči 
papa napisati list, koji bi imao biti svjedokom njegova iskrenoga 
nastojanja, da mu zadovolji želju. 30. studenog 1769. odašalje mu 
jedno kobno pismo, koje je sadržavalo formalno obećanje ukinuća 
reda. Papa je spreman da kralju dokaže, koliko mu je sklon, pa 
će mu u skoro vrijeme poslati plan posvemašnjega ukinuća »te 
Družbe«. * 

Uto se pronese Rimom vijest, da je na portugalskoga kralja 
počinjen atentat. Almada, strastveni portugalski poslanik, pripiše 
odmah to zločinstvo Isusovcima u grijeh. Nitko drugi nije toga 
mogao učiniti, nego oni! Svi protivnici odmah to dakako prihva- 
tiše bez ikakvih dokaza, kako je to i sam Almada priznao, te Ber- 
nis, Almada i Orsini, napuljski poslanici, sastave ponovni memo¬ 
randum, koji predadu papi. 7 Papa reče samo, da će na nj odgo¬ 
voriti djelima, a ne riječima. Uistinu je dosada malo bilo ozbiljnih 
nastupa protiv Isusovaca. Tek im u korizmi 1770. bude zabranjeno 
držati misije i katekeze u S. Ignazio i oduzeta im uprava 

6 Koliko je Choiseul želio udovoljiti Karlu III., vidi se iz njegova pisma 
9. X. 1769,: »Ja bih bio vrlo sretan, da više ne bude Isusovaca, ali još mi je 
više stalo, da se španjolski kralj nema zašto tužiti na Francusku. Naš interes 
zahtijeva, da se puno obaziremo na vruću želju Karla III. za ukinućem Isuso¬ 
vaca.« — U drugom jednom pismu veli Choiseul: »Ja sam ne znam, je li bilo 
dobro, što su protjerali Isusovce iz Francuske i Španije... Ali sad je već go¬ 
tovo: kraljevi francuski, španjolski i napuljski su u otvorenom ratu protiv Isu¬ 
sovaca i njihovih pristaša... Hoće li kraljevi ili Isusovci odnijeti pobjedu? To 
je pitanje, koje sve kabinete pokreće, koje je izvor svih intriga, muka i nepri¬ 
lika svih katoličkih dvorova. Uistinu, već nije moguće gledati tu igru mirne 
krvi. . , , i kad bih ja bio poslanik u Rimu, ja bih se stidio, da gledam u Patru 
Ricciju dostojnog protivnika moga vladara.« Theiner, Hist. I. 377. apud Pastor, 
o. c., p, 117. 

7 »Uistinu je žalosno, veli Theiner o tom memorandumu, što je jedan cr¬ 
kveni knez (Bemis) postao slijepim oruđem, te portugalske intrige (misli pod- 
metnuće atentata Isusovcima). To više, što je on cijelo vrijeme poticao dvoro¬ 
ve na umjerenost i koncilijantnije mjere. Njegov memorandum, predan 20. o. 
mj. Sv. Ocu vjeran je odjek slijepe mržnje Portugala na Družbu Isusovu. Mi 
ćemo pustiti radi toga, ... da padne u zaborav, koju on i zaslužuje (da ne 
govorimo više o njemu), a ne bismo ga ni spomenuli, kad to ne bi bilo nužno, 
da čitalac upozna, u kakvom se položaju nalazio Papa u ta tužna vremena.« 
Theiner, Hist, p. 543 apud Pastor, o, c., p. 129. 

sjemeništa u Fraseatiju. 19. III. 1770. bourbonske vlade već zahti¬ 
jevaju Motuproprio, ali papa je vazda tražio samo vremena. 8 Iz¬ 
nenada bi ga opet spopala krajna klonulost i strah, te je izjavio, 
da ne može saopćiti nacrta, jer da nekih točaka nije mogao pre¬ 
tresti s oboljelim španjolskim poslanikom Azpuruom. 11. lipnja 
1770. dobije Bernis audijenciju, u kojoj papa izjavi, da odlučno 
zabranjuje postavljanje ikakvih termina. »Motuproprio« je gotov, 
ali On hoće da izda i jedno popratno pismo, u kojem će osvijetliti 
moral Isusovaca, a zato se hoće vremena. Tako je papa nastojao, 
da zategne. Pri tom mu jedna stvar dode u prilog: španjolski je 
kabinet sasvim zaokupila opasnost rata s Engleskom, pa nijesu 
imali vremena, da misle na isusovačko pitanje. Papa je dobio vre¬ 
mena, mogao je mirnije da odbija poslanike! 

U to vrijeme stigne i Choiseula, tog frivolnoga neprijatelja 
Družbe, njegova kob. 25, prosinca 1770. podlegne intrigama gro¬ 
fice Du Barry. Onaj, koji je 10 godina drmao v Francuskom, bude 
protjeran kao izdajica. No sloga Francuske i Španjolske u pitanju 
Družbe Isusove osta i dalje nepomućena. 

Pod neprestanim pritiskom liberalnih vlada poče Klement 
XIV, opet da zadaje Družbi teške udarce: naloži kardinalu Mare- 
foschiju, da vizitira irski kolegij, što ga je vodila Družba, a ka¬ 
snije i rimsko sjemenište, glavni isusovački zavod u Rimu. U si¬ 
ječnju 1772. bude Marefoschi s vizitacijom gotov, strašću zaveden 
krivo izvijesti papu, a papa mu sve povjerova i oduzme Isusovcima 
upravu irskog i rimskoga kolegija. Istovremeno izda encikliku 
na sve biskupe crkvene države, kojom zabrani iz Španije, Parme 
i Napulja protjeranim Isusovcima i samu pouku u katekizmu. 9 

Uporedo s nastojanjem neprijatelja oko ukinuća Isusovaca 
išlo je i njihovo nastojanje oko proglašenja blaženim biskupa 
Palafoxa, koji se istakao kao neprijatelj Družbe; s njim su mislili 
i mržnju na Isusovce kanonizirati, ali do njegove beatifikacije nije 
nikada došlo, premda joj se i liberalac Tanucci veselio. Bog vodi 
svoju Crkvu usprkos svim njezinim neprijateljima unutrašnjim i 
vanjskim. 


8 Choiseul je već bio posve izgubio strpljivost! »To je pravo ruglo«, na¬ 
pisa na rubu depeše, što mu je posla Bernis. 27. ožujka 1770. tuži se Bernisu: 
»Ti promjenljivi napadi srčanosti i straha, što spopadaju papu u pitanju Isu¬ 
sovaca, ne obećaju nam ni tako brzo ni temeljito rješenje, kakvo bi ono mora¬ 
lo biti.. . Uostalom mi smo vodstvo toga posla potpuno predali Španiji, a iz 
Madrida nam javljaju, da je Karlo III. o dobrim namjerama i ispravnosti pa¬ 
pinoj tako jako uvjeren, te je on bez svake brige.« Pastor, o. c., p. 131. 

9 Bio je stari običaj, da je papa Isusovcima ustupio za tijelovsku proce¬ 
siju svoju glazbu i pratnju švicarske garde. 1771, im to prviput uskrati. »To je 
opet novi dokaz, kako je papa čvrsto odlučio ispuniti svoja obećanja, dana 
kralju«, javlja Azpuru u Madrid 18. lipnja 1771. Pastor, o. c., p. 143. 

Papa je dopuštao, da se proces vodi, ali ipak se neprijatelji¬ 
ma činilo, da mu je to samo izlikom, kako bi ukinuće Družbe što 
dalje otegao. 10 

Nakon tolikih istupa Elementa XIV. protiv Družbe Isusove 
stao se i njegov apologeta, Isusovac Cordara, historik reda, kole¬ 
bati u svojem pređašnjem uvjerenju, da papa samo zato šiba 
Družbu, da bar nekako zadovolji protivnike, te je spasi na životu 
protiv španjolskoga kralja. Kao dokaz za svoje mišljenje navodi 
Cordara, da se Element već preko 3 godine svoga pontifikata 
svom silom opire nastojanju i prijetnjama bourbonskih dvorova. 
Ah što je više Element XIV. takim postupkom nastojao da ublaži 
neprijatelje reda, to su oni bjesniji postajali u svojoj nestrpljivoj 
mržnji. Mogli su se uvijek pozivati na ono kobno pismo od 30. 
studenog 1769. Karlu III., za koje Cordara nije znao. 11 

Sva popuštanja nijesu ništa koristila. Naprezanje Bourbo- 
naca postigne svoj vrhunac, kad na mjesto bolesnoga Azpurua 
dođe diplomat prvoga reda, španjolski advokat Monino. 

Postanak i proglašenje brevea »Dominus ac Redemptor«. 

Mnogo željeno mjesto španjolskoga poslanika na papinskom 
dvoru zadobije napokon 24. ožujka Don Jose Monino, vanredno 
prepreden diplomata sa svim zlim svojstvima. Naoko pobožan, 
ah je u duši mrzio i Papinstvo i Crkvu, i stoga bio braniteljem 
dvorskoga apsolutizma i u crkvenim stvarima. Kao velikoga 
protivnika Isusovaca, kako je priznao sam Grimaldi, poslali su 
ga izričito, da radi oko ukinuća Družbe Isusove. Karlo je to i sam 
pisao Tanucciju, 

Vijest o imenovanju bude u Rimu primljena s velikom uz- 
rujanošću, jer su svi znah, kakav je Monino. 

Uto se u Rimu stade širiti jedan bakrorez, koji je prikazivao 
»Posljednji sud«, a medu osuđenicima bio je prikazan sam Karlo 
III. I to je protivnicima dobro došlo. Grimaldi smjesta podmetne 
Isusovcima taj pamflet, bez ikakvoga dokaza, unatoč evidentnoj 
nedužnosti Isusovaca. 12 

10 Zanimljivo je, da je napuljski ministar Tanucci, taj žestoki neprijatelj 
Isusovaca, teško prestupao u napuljskoj kraljevini konkordat Benedikta XIV. 
svojom crkvenom politikom. Ali, kad se radilo o ukinuću reda, onda su ti fri¬ 
volni liberalci bili svi listom za »mir i dobro« Crkve! Pastor, o. c., p. 145 - 152. 

11 Pastor, o. c., p. 156 - 159. 

1L> »Obgleich bei der ganzen Angelegenheit nichts die Jesuiten Belasten- 
des zutage gekommen war, blieben ihre Feinde dabei, die Satire konne nur von 
ihnen ausgegangen sein.« Iz pisma Tannuccijeva Grimaldiju 28. lipnja 177?. 
apud Pastor, o. c., p. 165. •— Kako se javno mnijenje također silno zanimalo 
za isusovačko pitanje, vidimo po množini letaka, koji su se širili u prilog Isu 
sovaca ili protiv njih. Jedan takav letak glasi: Trpljenje Isusovaca ili rasprava 
između pape i evropskih vladara. 

Sa svojim predšasnikom nije Monino mogao više govoriti, 
jer je taj umro 7. srpnja 1772. tragičnom smrću. 13 

12. srpnja 1772. bude Monino primljen u prvu audijenciju 
kod Klementa XIV. Papa je puno govorio o svojoj nesklonosti 
prema Isusovcima, a Monino je odmah počeo da urgira ukinuće. 
Kad je papa odgovorio, da za to treba vremena, prijetio se uki¬ 
nućem svih redova u Španjolskoj, ako se bude otezalo s ukinućem 
Družbe Isusove. 

Monino je upeo sve sile, da što više ljudi predobije za se. 
Bernisa je uvjerio, da mu mjesto poslanika kod sv. Stolice ovisi 
0 njegovoj aktivnosti u pitanju Isusovaca. Uspjelo mu je da ukloni 
svaku neslogu između Almade i Bernisa. U Versaillesu su pak 
željeli, da Monino posvema preuzme vodstvo. Bernis smije biti 
aktivan samo toliko, koliko se to bude Moninu činilo umjesnim. 

Konačno Moninu uspije predobiti i najpouzdanijeg papina 
čovjeka — Bontempija. Kupi ga obećanjima i prijetnjama! Tim je 
polučio najveći uspjeh, jer je Bontempi kod sumnjičavog Klementa 
XIV. uživao neomeđeno povjerenje. 

Poslije tih priprava dobije Monino audijenciju 6. rujna 1772. 
Prijetio je najodlučnijim mjerama u slučaju, da papa ne održi svo¬ 
jega pređašnjeg obećanja. Ukinuće reda, uvjeravao je Monino, 
traži mir Crkve, autoritet sv. Oca, sloga katoličkih država, a 
konačno mir i slava sv. Oca. Kad mu je obećao povratak Bene- 
venta i Avignona, odbi Klement XIV., jer da ne će da radi kao 
trgovac. Monino uspije utoliko, da je papa prihvatio njegov nacrt, 
koji je sadržavao točne predloge za sastav bule ukinuća. Nacrt 
je obuhvaćao 18 točaka, a one su u glavnom sve prenesene u ka¬ 
sniji breve ukinuća. 

Usprkos novim udarcima na Isusovce u Rimu, Monino je još 
uvijek bio pun nepovjerenja. Bojao se još uvijek. »Ali ja ne gubim 
srčanosti, papa je vezan,« pisao je Grimaldiju. Nije uistinu prezao 

Papa (pokazujući isusovačkoga Generala vladarima riječima): »Evo čo¬ 
vjeka!« Kralj portugalski veli: »Raspni ga, raspni!« Kralj španjolski: »Zaslu¬ 
žio je smrt.« Francuski kralj: »Vi kažete.« Napuljski kralj i vojvoda od Par- 
me: »Mi imamo zakon, i po tome zakonu mora on da umre.« Carica Marija Te- 
rezija: »A što je zla učinio?« Car Josip II.: »Nijesam našao na njemu krivice.« 
Sardinski kralj: »Nedužan sam ja u krvi ovoga pravednika.« Pruski kralj: »Š*o 
se mene tiče.« Republika Venecija: »Samo nemojte na svetkovinu, da ne na¬ 
stane pobuna u narodu.« Carica Katarina II.: »Ne poznam toga čovjeka.« Papa: 
»Bičevat ću ga i izbičevana pustit ću ga vama.« General isusovački: »Za tri da 
na ću uskrsnuti.« Generali drugih redova papi: »Zapovjedi dakle, da se čuva 
grob, da ne dođu učenici njegovi i da ga ne ukradu i ne kažu narodu: Uskrsnu 
od mrtvih i bit će posljednja pogreška gora od prve.« Papa (monasima): »Idite 
1 čuvajte kako znate«. Weiss, Weltgeschichte, B. XIII. p. 92. bilj. 1. 

13 Da se izliječi od neke bolesti, umatao si je noge u krpe namočena 
špiritom. Taj se špirit jednom naglo zapalio, i on umro od opeklina groznom 
smrću. 

ni pred kakvim sredstvima, prijetio je papi, a kad su mu iz Madri¬ 
da stizale sve prešnije instrukcije, nije vidio drugoga puta nego 
da podmiti Bontempija. Znao je, da ovaj ima duga oko 40.000 šku- 
da, zato mu se ponudi, da će mu pomoći. Napadaj je tako uspio, 
da je Bontempi već drugi dan javio Moninu: Pobjeda je blizu! 
Španjolsko je zlato odnijelo pobjedu. Kako je Bontempi imao velik 
utjecaj na papu, opazio je Monino već u slijedećoj audijenciji, da 
je papa predobiven od Bontempija: Najjasnijim izjavama ponav¬ 
ljao je papa svoje obećanje, da će ukinuti Družbu Isusovu. 14 Nikad 
prije nije papa tako mirno govorio o ukinuću kao odsada. 

U sredini prosinca posvema ukine penziju prognanim Isu¬ 
sovcima iz Portugala, koju im bijaše podijelio Klement XIII. Na 
kraju g. 1772. objelodane neprijatelji Isusovaca jedno pismo Fri- 
drika II. D' Alembertu, iz kojeg je postalo svima jasno, da se 
Fridrik ne će posebno zauzimati za progonjeni red. To je papina 
stvar, mislio je Fridrik, on je gospodar u svojoj kući, neka slo¬ 
bodno provodi reforme, koje mu se čine zgodnima, zašto da se 
on — heretik, u to miješa. 

To je neprijateljima dobro došlo. Dakle se papa ne treba 
bojati intervencije s njegove strane. Trebalo je samo još pitati 
Mariju Tereziju za mišljenje. Njezino je mišljenje imalo odlučiti. 
A što je mislila Marija Terezija o Isusovcima? 

Za Klementa XIII. bila je ona sklona da pozitivno brani red, 
ali već g. 1768. odluči, da se radi uskih veza ne će Bourboncima 
protiviti. Poziv, da nastupi formalno protiv reda, odbi u ožujku 1769. 
Njezin pristanak za ukinuće izradili su Bourbonci prigodom že¬ 
nidbe njezine kćeri Marije Antoniette s Dauphinom. 1 pri tom se 
Marija Terezija pokaza »slabom ženom i nježno zabrinutom maj¬ 
kom.« Bila je silno zabrinuta, kako će svoju kćer što bolje smje¬ 
stiti, te radi udaje svoje kćeri žrtvova Isusovce. Ona izjavi, da 
ne će prigovarati ni zagovarati i da prepušta potpuno odluku papi 
kao dobra kćerka katoličke Crkve. Tim je bilo papi i zadnje 
oružje izbijeno! Iz svih naime okolnosti moramo zaključiti, da je 
Klement XIV. želio, da Austrija bude protiv ukinuća. Sigurno je 
istina, da je Marija Terezija Isusovce cijenila, premda je bila okru¬ 
žena samim neprijateljima Družbe, ali pravi uzrok pristanka bila 
je njezina ljubav prema vlastitoj djeci. 15 Kajanje nije izostalo. 
Kardinal Migazzi izvješćuje, da mu je nekoliko mjeseci prije smrti 
govorila: »Oh, da sam slijedila Vaš savjet!« »Sigurno bi to po¬ 
kajanje bilo još veće«, veli Pastor, »da je samo slutila, što sve 
čeka njezinu kćer u Francuskoj, radi koje je udaje žrtvovala 
Isusovce.« 16 


14 Pastor, o. c„ p. 171 - 183. 

15 Govoreći o držanju Marije Terezije slijedi Pastor mišljenje P. Duhra 
S, J., što ga je iznio i obrazložio u svojoj izvrsnoj raspravi o Mariji Tereziji. 

13 Pastor, o. c., p. 193. — Kako je poznato kraljici bude skupa s kraljem 
za revolucije odsječena glava, a mali dauphin silno zlostavljan od kožara Si- 

Sad više papa nije imao uporišta ni izgovora proti nepre¬ 
stanom navaljivanju poslanika. Trebalo je pristupiti izvršivanju! 
Papin je plan bio, da se ukinuće izvrši bez posebnoga brevea, naj¬ 
prije preko biskupa crkvene države i to vizitacijama pojedinih 
kolegija, zabranom novicijata i skolastikata. Prvi je dobio 
tajno dopuštenje od Klementa XIV. za takvu vizitaciju bolonjski 
kardinal Malvezzi, strastveni neprijatelj Družbe, koji poče taj 
čudni plan izvoditi. Zatvori isusovačke škole u Centu i u Bologni, 
a novacima zapovjedi, da se vrate u svoje obitelji. No bolonjski 
se senat potuži nato papi Klementu XIV., jer im kardinal nije 
nikakvih škola dao u naknadu. Narod je zahvatilo veliko ogor¬ 
čenje. Bolonjski rektor P. Belgrado zatraži upute od P. Riccija, 
koji mu naloži, da zatraži od kardinala, neka mu pokaže papin 
breve, a naročito neka se opre zatvaranju novicijata, a, ako kardi¬ 
nal ne odustane, neka rekuriraju na papu. U slučaju sile, treba 
da uloži formalan protest. No papa je međutim odobrio postupak 
Malvezzijev. Sad je kardinal dobio slobodne ruke! Dade vojnički 
uhapsiti P. Belgrada i prokuratora i odvesti preko granice. No¬ 
vake otpremi njihovim kućama, pa je mislio, da će i ono 14 sko¬ 
lastika lako ustrašiti. No oni su zahtijevali, da im pokaže papin 
breve, drukčije da ne mogu poslušati, jer da im to savjest brani. 
Kardinal to nije htio nego im dade skinuti redovničko odijelo te 
ih izagna iz grada. Sad nastane famozna potraga za čarobnim 
isusovačkim blagom. »Kardinal je kod Isusovaca našao malo 
novaca, ali puno dugova.« 17 Nijesu bili bogati, kako su njihovi 
neprijatelji trubili. 

I s tim nije zloduh Monino bio zadovoljan. Sav taj postupak, 
mislio je, samo je sredstvo, da se stvar zategne. Trebalo se na¬ 
novo prijetiti, no s tim jedinim ne bi vjerovatno uspio. Zato će još 
više pritegnuti k sebi papinu okolinu, osobito pouzdanike njegove: 
kardinale Zeladu i Bontempija. »Jedino nas oni mogu spasiti,« piše 
on Grimaldiju. 

Već u svibnju 1773. dobio je iz Madrida 8.000 škuda »za taj¬ 
ne izdatke u kraljevskoj službi«, jer mu je Zelada, sastavljač na¬ 
crta za breve, priznao, da ima duga oko 7.000 škuda. Osim toga 
obećao je Karlo III. Zeladi bogate rente u Španjolskoj. Bontem- 
piju obeća, da će mu isplatiti 10.000 škuda, čim se breve objelo¬ 
dani. Vidi se, nije mu pravo vjerovao! 

Osim toga izradio je Monino kod pape osnutak posebne 
kardinalske kongregacije, koja će imati brigu za izvršenje ukinuća. 
Predsjedao joj je Farefoschi, poznat radi vizitacije irskog i rim¬ 
skog kolegija, zatim Macedonio, veliki pouzdanik Moninov, i još 
nekoliko, koji su se istakli neprijateljstvom prema Družbi Isu- 

mona. A nije nipošto nova misao, ako kažemo, da je ukinuće Družbe bio jedan 
od uzroka revolucije. Bezvjerstvo je preotelo maha, prazno slobodarstvo i ma¬ 
terijalizam prešli u šire slojeve, i tlo je revolucije bilo pripravljeno. 

17 Pastor, o. c., p. 201. 

sovoj. 6. kolovoza sastala se kongregacija prviput. Breve, kojim 
se Družba ukida, već je bio potpisan, (»Dominus ac Redemptor« 
21. VII, 1773.), ali još nije bio objelodanjen. 9 kolovoza saopći 
papa kongregaciji, da će se breve objelodaniti 16. kolovoza te 
istoga dana i izvršiti bez ikakvoga daljeg odgađanja. 

Došao i taj kobni dam! Navečer osvanu Macedonio praćen 
vojnicima i policijom pred kućom profesa u Rimu i pročita papin 
breve. 

Miroljubivi i blagi Ricci se borio protiv prijeteće oluje je¬ 
dino molitvom i samo molitvom. Nije ni pomisliti mogao, da bi 
papa učinio toliku nepravdu redu bez suda, bez saslušanja, bez 
dokaza krivice, tajno ukinuti red, koji je još prije 8 godina njegov 
predšasnik pred 200 biskupa tako svečano potvrdio i uzeo u za¬ 
štitu bulom »Apostolicum«, u kojoj Klement XIII. veli, da red 
progone samo heretici, nevjernici i liberalci. Zato je bio sve do 
zadnjega časa pun pouzdanja. 18 

Tako nije nikakvo čudo, što fie na tu kobnu vijest silno pre- 
nerazio, ali je ostao potpunim gospodarom samoga sebe. Kad ga 
je kardinal na zapovijed papinu pitao, prihvaća li breve, odgo¬ 
vori: što papa odredi, mora svakome biti sveto, njegove privole 
tu nipošto ne treba. 

U isti sat su razni prelati svim rektorima rimskih kuća na¬ 
vijestili breve ukinuća i zapečatili arhiv i sve vrijednosti. Sto više: 
Isusovcima bi zabranjeno obavljati bilo kakvu crkvenu funkciju 
do daljnje naredbe. Odmah sutradan bude Ricci odveden u en¬ 
gleski kolegij i tamo zatvoren. 

Ukinuće Družbe Isusove t .j. papin breve jest jedna od naj¬ 
većih pobjeda dvorskoga apsolutizma i lažnoga prosvjetiteljstva 
nad Crkvom i njezinom Glavom. Zato su je bourbonski krugovi 
i pozdravili s neopisivim oduševljenjem. Bez sumnje je papa imao 
moć da ukine Družbu Isusovu. Drugo je pitanje, je li taj postupak 
bio opravdan, i jesu li sve tvrdnje u breveu doista kadre podni¬ 
jeti kritiku. A i sam tekst brevea nije nikakav dokaz protiv Dru¬ 
žbe. 1 " Papin potpis bio je silom iznuđen. Ako se uopće može koja 
činjenica aktima dokazati, a to sigurno ta, da je papa bio pod 
golemim moralnim pritiskom. 

Ostaje još pitanje, ukoliko je sam red kriv svojoj sudbini. 
Ne ćemo ovdje govoriti o velikim zaslugama reda za katoličku 
restauraciju, za misije; treba za to pročitati samo nešto, pa će se 
svako lako moći uvjeriti, da je cijela prošlost reda veoma slavna 
i pohvalna. Ne ćemo nijekati ni toga, da je bilo pogrešaka kod 


15 Duhr, Ricci 85. apud Pastor, o. c., 209, Gore navedene refleksije jesu 
izvodi Cordarinija, koji je izvrsno poznavao i P. Riccija i Klementa XIV. 

19 »Es muss mit Nachdruck bestritten werden, das der Worlaut des Bre- 
ves selbst ein vollgiiltiges Zeugnis wider die Geselschait Jesu sei.« Pastor, o. 
C„ p. 21.3, 

pojedinac a, 20 kaošto će toga uvijek i biti, gdjegod ima ljudi. 
No sve te pogreške nisu bile pogreške reda nego lične i pojedi- 
načke. Uostalom sigurno je, da papa nije ukinuo Družbe radi 
kakvih pogrešaka nego jedino radi silne agitacije i moralnoga 
pritiska bourbonskih vlasti. Nazovi-prosvjetiteljstvo nije udaralo 
na Družbu radi njenih pogrešaka nego jedino zato, jer je u njoj 
gledalo najveću zaštitu i obranu papinstva. 

Razvitak događaja pokazao je jasno, što je značilo za Crkvu 
Božju ukinuće Družbe Isusove. Mir, što su joj ga vlade obeća¬ 
vale, nije ni izdaleka postigla. Naprotiv, već je pontifikat Kle- 
mentov bio pun nemira i jada, a Pijo VI, morat će u progonstvo, 
da umre u njemu. 

Izvršenje ukinuća Družbe Isusove, 

Otporu sa strane Isusovaca nigdje ni traga. Teologe u 
Germanikumu opominjali su na posluh prema Sv. Stolici; neka 
ne pokažu nikakva znaka negodovanja ni u listovima ni u među¬ 
sobnom razgovoru. Mnogi dakako Isusovci nijesu slijedili heroj¬ 
ski primjer svoga generala nego su osuđivali papu radi ukinuća 
njima tako miloga reda. Nije ni čudo! 

Osam dana nijesu smjeli Isusovci iz kuća, dok im se ne 
naprave odijela svjetovnih svećenika. Biskupima Crkvene Države 
bude zabranjeno davati Isusovcima dopuštenja za katekezu i 
druge crkvene funkcije. 

Na pr, De Lavalette, koji se zadužio nepromišljenim kolonizacijskim 
osnovama na otoku Martinique, No ujedno treba istaknuti, da je to radio naj¬ 
prije bez znanja i privole svojih poglavara, a onda i protiv izričite zabrane 
njihove i da je kasnije bio i otpušten iz Družbe. — Kako za nedužnost Družbe 
Isusove tako i za motive Klementa XIV. značajno je uostalom, da je sam Kle- 
nK'.nt Siestrzenčeviću, 'koji je tada bio delegat biskupa vilnskog i livonskog te 
kasnije i nadbiskupa smolenskoga »aliquo modo significavit«, da dopušta Isu- 
sovciraa ostati in statu quo. — Ne da se dokazati, da je papa požalio breve i 
priznao istisnutim. Papa je ustrajao kod započetih mjera, iako mu njihova 
štetnost nije mogla da izmakne, jer ih on nije mogao više opozvati, sve da je i 
htio, kad toga bourbonci nikad ne bi dopustili. Njihovi zastupnici držali ga 
čvrsto na putu, kojim je udario, čim je postao njihovo sredstvo i njihova žrtva. 
Oni su mu ulili toliki strah od Isusovaca, na kojih je strani bio sigurno velik 
dio kardinalskoga kolegija, da je u potpunom proveđenju brevea o ukinuću vi¬ 
dio jedino spasenje. Pastor, o, c., p. 381. — Bontempi je ostao do kraja u vezi 
s Moninom, te kasnije otišao svom generalu i pokazao mu 3 brevea Klementa 
XIV.: prvi ga oslobađa generalove vlasti i daje mu dopuštenje, da smije birati 
po volji samostan. Drugi mu daje pravo, da se smije sekularizirati po volji. 
Treći mu potvrđuje posjed sve njegove imovine. General mu na to odgovori, da 
mu još samo fali breve, koji će mu jimiriti savjest i spasti dušu. On uvidi, da 
mu nema boravka u Vječnom Gradu, sekularizira se i ode u Monte Porzio u 
Albanskom gorju, gdje je životario bijedno, vječno mučen od svoje savjesti, 
drhćući od straha. Pastor, o. c., p. 391. 

Sad počne odmah istraga protiv generala Riccija. 26. kolo¬ 
voza bude on prviput preslušan. Ujedno počne progon nekih 
istaknutijih pojedinaca. P. Horacije Stefanucci bude bačen u Anđe¬ 
osku tvrdu, jer su ga okrivili, da je napisao raspravu o simoni- 
stičkom izboru Klementa XIV. Uzalud su posvuda tražili tu ra¬ 
spravu, nijesu je nigdje mogli naći, jer nije ni postojala. Jadni je 
otac morao ipak u tamnici čamiti, dok ga smrt nije oslobodila 
od muka. 

Monino i Almada urgiraju najstroži postupak protiv Isu¬ 
sovaca, a napose protiv generala, jer je glavni interes španjolske 
vlade bio taj, da se energičkim postupkom protiv Riccija pobudi 
u javnosti uvjerenje, da su Bourbonci radi teških zločinstava 
generalovih zahtijevali ukinuće. Glavna optužba kretala se oko 
toga, da je sakrio velike svote i dragocjenosti reda na tajno mje¬ 
sto. Nikla je iz uvjerenja, da Isusovci imaju veliko blago. Među¬ 
tim je i sam za novcem jako pohlepni kardinal Alfani konačno 
priznao nakon duge potrage za blagom, da Isusovci nijesu. od 
svoga imetka ništa sakrili. Imovinu i dragocjenosti reda razdije¬ 
lili su neprijatelji među sobom. 

S generalom bilo bačeno u tamnicu Anđeoske tvrđe još i 
njegovih 5 asistenata, sve sami starci od preko 70 godina, Nijesu 
smjeh* ništa pisati niti općiti jedni s drugima. Alfani se pače po¬ 
brinuo, da su im i prozore na ćelijama zabili daskama. Duša sve 
strogosti bio je Alfani! Zabrani im kasnije i čitanje sv. Mise, samo 
su ih nedjeljom i blagdanom vodili, da slušaju sv. Misu. Troškove 
za hranu smanje na polovicu. Uza sve to još je kaštelan tvrđave 
bio Alfaniju odviše human. Postavio mu je uz bok jednoga majora, 
da se za strogost provedbe posebno brine. 

Preslušavanje o. Riccija. 

Proces su o. Riccija vodili prelati Andreotti i Mariani. Kar¬ 
dinalu Alfaniju, pristaši Moninovu, bili su prepošteni, pa ih je 
svakako nastojao podmititi, ali se ta dvojica poštenjačina nijesu 
dali odvratiti od svog puta. Alfani je naime htio, da se stvar ne 
otegne, nego da se proces što brže svrši. Oko sredine siječnja bila 
su preslušavanja gotova, ali se nijesu objelodanjivala, jer nije¬ 
su na Ricciju našli ni najmanje krivice. Ricci je sva pitanja s od¬ 
govorima pobilježio, ne da brani svoju čast nego čast svoga uki¬ 
nutoga reda. Na sva je pitanja rado i spremno odgovarao. Na pi¬ 
tanje, da li smatra svoj autoritet poništenim, odgovorio je jesno 
i potkrijepio vrlo važnim riječima. 

Na upit, koliki bi autoritet mislio da posjeduje, da je papa 
drugačije postupao, glasio je odgovor: »Onoliki, koliki bi mi papa 
dao u tom slučaju.« Kod svih pitanja odsijevalo se jedno, da 
je naime Ricci nešto od imovine i dragocjenosti reda sakrio. 
Andreotti je govorio o 50, a kasnije o 25 milijuna. Ricci je to kao 
osvadu od sebe odbio, jedino da je poslao preko prokuratora 

oveću svotu, da se pošalje u misije, ali to da je zabilježeno u pro- 
kuratorovoj knjizi. »Govorkanje o isusovačkom milijunskom bo¬ 
gatstvu plitka je laž. Nastala je valjda odatle, što su ljudi vazda 
gledali, kako se naše Crkve sjaju od čistoće, nakita i ljepote, a 
neprijatelji su to zlo tumačili i izmišljali upravo nevjerovatne bajke 
o tom bogatstvu. Upravo se treba čuditi, kako su i ugledniji ljudi 
tomu povjerovali i pošli u potragu za tim golemim blagom.« 

Sad je tražio Ricci od Andreottija, da mu kaže razlog, zašto 
ga drže u tamnici, kad mu nijesu dokazali nikakve krivnje. Taj 
mu je samo odgovorio, da nikakovo zločinstvo nije po srijedi. Ricci 
se sada obrati na kardinalsku kongregaciju, ali ta mu odgovori 
samo: »Si prende provvidenza«. Tako je ostalo još 8 mjeseci sve, 
dok Klement XIV. nije umro u rujnu 1774. U listopadu upravi 
Ricci na kongregaciju novu molbu. Novi papa Pijo VI. htio je 
Riccija pustiti, ali se Monino tomu svom silom opro; jasno je on 
naime spoznao, kad bi ex-general bio pušten na slobodu i progla¬ 
šen nevinim, da bi tim bila izrečena porazna osuda brevea uki¬ 
danja. Moninu je uspjelo, da se proces nastavi. Kod toga se usta¬ 
novi nedužnost dvojice asistenata, te oni budu s obzirom na svoju 
starost od 70 godina pušteni na slobodu. Morali su pak prije pri- 
seći, da će apsolutno šutjeti o cijelom preslušavanju. Ovo oslobo¬ 
đenje i neke olakšice, što ih je papa dao Ricciju, nije ni Monino 
mogao spriječiti. 

11 mjeseci iza smrti Klementove upravi Ricci opet jednu 
molbu Piju VI., u kojoj mu dirljivim riječima opisa svoju bijedu: 
15 je godina, veli on, vodio Družbu Isusovu, a da se nije protiv 
njega podigla nikakova tužba, pa se sada eto ipak nalazi već 2 
godine u najstrožem zatvoru. Njegov proces, koji se mogao za¬ 
vršiti u nekoliko tjedana, razvlačio se radi ništetnih razloga. 
Premda je njegova potpuna nedužnost potpuno bjelodana, on ipak 
može da sazna od kongregacije samo: »si prende provvidenza«! 
Premda mu je Njegova Svetost tamnicu donekle olakšala, ipak 
se presuda zateže i njegovo utamničenje traje dalje. Još uvijek 
ne smije ni s kim govoriti, nego samo s majorom i podkaštelanom, 
pače i sam razgovor s liječnikom smije se obavljati samo u na¬ 
zočnosti drugih. Završuje ovako: Ako ga papa ne oslobodi iz te 
bijede, onda mu preostaje samo jedno: da moli Boga, te ga po¬ 
zove iz te bijede, a Sv. Ocu neka još mnogo godina produlji život, 
da uzmogne upravljati Crkvom na njenu korist. 

Na tu molbu dopusti Pijo, da se smiju on i njegovi drugovi u 
Anđeoskoj tvrđi slobodno kretati. Potpunom oslobođenju protivio 
se Monino i opet s uspjehom. On je pače postigao, da se proces 
ponovno poduzeo, ali je prije svršetka procesa Ricci 24. studenog 
1775. umro. Papa ga dade lijepo pokopati u crkvi al Gesu, prem¬ 
da su španjolski krvnici htjeli, da se kao zločinac pokopa u An¬ 
đeoskoj tvrđi. 

Nekoliko dana prije svoje smrti, 17. studenog 1775. izjavi o. 
Ricci u času, kad su mu donijeli sv. Popudbinu, pred više svje- 

doka još jednom svečano, da je Družba nevina: »Ja izjavljujem i 
posvjedočavam, da ukinuta Družba Isusova nije dala nikakova 
povoda ukinuću. Ja to izjavljujem i posvjedočavam s onom sigur¬ 
nošću, što je moralno može imati poglavar, koji je dobro infor¬ 
miran o svemu, što se događa u vlastitom mu redu.« 21 

Sad se nastavi proces protiv njegovih drugova. No isto su 
postigli kao i kod generala: samo su mogli ustanoviti njihovu sjaj¬ 
nu nedužnost. Tad je morao napokon i Monino popustiti. Svi budu 
nakon par mjeseci pušteni na slobodu. Riccijev sekretar, Gabriel 
Gomolli, podlegao je već 13. siječnja 1774. trpljenju i mukama 
zatvora. Alfani je njegovu smrt zatajio te je svoju žrtvu pokopao 
bez crkvenoga pogreba u noći. 22 

Stefanucci je isto podlegao mukama, a posve nedužan. Za 
mnoge od ovih strogosti nije ni Klement XIV. znao; ovi svećenici, 
starci od 70 godina, bili su žrtve Moninove i Alfanijeve. Tako se 
odigrala jedna od najstrašnijih tragedija, koja se uopće dogodila 
iza zidova Anđeoske tvrđave. Ali kršćanska odanost u Volju 
Božju, kojom su utamničenici podnosili te strašne muke, ostat će 
vazda vrijednom udivljenja. 

Posljedice kobnog čina. 

Ukinuće Družbe nije odgovaralo željama naroda. Njemu su 
se veselili samo neki uski, vladini krugovi. Biskupi su bili u većini 
za Družbu Isusovu. 

Mjesto toliko obećavanog mira, nastadoše po sv. Crkvu 
strašna vremena. Zablude se šire sve više, a nema nikoga da ih 
pobija. U Austriji jozefinizam i febronijanizam, u Francuskoj jan- 
zenizam i regalizam, u Njemačkoj racionalizam: sve same zablude, 
jedna gora od druge, a sv. se Crkva lišila jedne od najmoćnijih 
svojih obrana. Sve ide za tim, da umanji vlast i utjecaj papinstva 
na društvo, da istisne sv. vjeru iz javnog, a onda i iz privatnog 
života. Nevjera, slobodarstvo se širi sve više i u niže slojeve. 
Istina, da Družba Isusova ne bi svega mogla spriječiti, ali ni¬ 
tko ne može nijekati, da je ona mogla učiniti i da bi doista uči¬ 
nila mnogo za suzbijanje tolikih zala. Nijesu liberalci uzalud na 
nju digli toliko more laži! 

Nije moguće zamisliti, koliku je štetu nanijela dušama pasiv¬ 
nost dvanaest hiljada svećenika, kojima nije manjkalo ni rev¬ 
nosti ni znanja. 23 Koliku je štetu nanio katoličkom školstvu manjak 
od 15.000 učitelja, koji su vodili preko 800 škola svih vrsta! Da 
su te škole bile ponajbolje škole onog vremena, ne treba ni spo¬ 
minjati. — Oko dvjesta osamdeset hiljada đačke mladeži ostalo 
je bez odgojitelja. Koliki je utjecaj sv. Crkva izgubila na inteligen- 

21 J. Brucker, La Compagnie de Jesus, p. 828. 

22 Pastor, o. c„ p. 242 - 244. 

23 J. Brucker, La Compagnie de Jesus, p. 830. 

čiju u Evropi! Pomislimo samo, da je sva tadašnja hrvatska inteli¬ 
gencija izlazila gotovo jedino iz isusovačkih škola! 

Nije čudo, da su se odmah iza ukinuća čule tužbe radi zlog 
odgoja i slabe pouke mladeži. Nije bilo druge nego moliti sv. Oca, 
da opet uspostavi Družbu Isusovu na utjehu svim dobrim katoli¬ 
cima, 

A tek u misijama! Tu je zavladalo grozno rasulo i pustoš. U 
Aziji nije bilo nasljednika. Novicijati rastjerani, nijesu više slab 
novih, svježih radnika u žetvu Gospodnju. Mnoge su kršćanske 
općine počele zaboravljati na svoje kršćanstvo. Kad je kasnije 
došlo u Kinu »Društvo za širenje vjere«, trebalo je 50 godina rada, 
da dostignu ono stanje, koje je bilo prije 100 godina. 24 Lice Azije 
bi danas drugačije bilo, da Družba Isusova nije bila ukinuta. 

A u Novom Svijetu? 

Kardinal Baluffi kaže: Uništenje je Družbe Isusove u- 
pravo promijenilo lice Amerike. Ako je pad reda svuda proizveo 
upadne učinke, to je u Americi uveo upravo novo razdoblje, raz¬ 
doblje »protjerane Družbe Isusove«. 

Geograf W a p p a u s piše g. 1865. o misijama u Paraguaju: 
»Danas ne treba puno srčanosti, te čovjek ustvrdi, da je taj po¬ 
stupak (misli na ukinuće) bio jednako nepravedan za misijona- 
re i poguban za Indijance te stoga za te zemlje pravom nesrećom. 
Jedno stoljeće je prošlo, oni (Isusovci) još nemaju naknade, ali još 
i danas živi medu Indijancima blagoslovna uspomena na njih; Indi¬ 
janci govore o upravi Otaca s oduševljenjem kao o kakvom zlat 
nom doba.« 20 

G o t h e i n veli: »Španjolci su iza pada reda poput čopora 
pohlepnih vukova navalili na područje, koje je tako dugo bilo od 
njih slobodno, i za kratko vrijeme uništili ga do kraja . . . Zamalo 
bila su stada goveda gotovo uništena, a prema tomu i pučanstvo 
za polovicu smanjeno, 26 

24 J. Brucker, La Compagnie de Jesus, p. 831. 

25 Pastor, o. c., p. 344. 

20 Pastor, o. c., p. 345. — Razumljivo je na očigled svega toga ono, što 
Pastor bilježi o duševnom stanju Klementovu. — Nema sumnje, veli on, da ie 
velika duhovna i duševna depresija Klementa XTV. imala veze s grizodušjem i 
predbacivanjem radi ukinuća Isusovaca. 

Klasičan i dobro upućen svjedok jest P. Cordara, kojega izjava to više 
vrijedi, što on uvijek nastoji, kako bi opravdao Klementa. On veli: »Često je 
lebdjela papi mrtva Družba Isusova pred očima, uvijek mu je dolazilo na um, 
koliko je štete njeno ukinuće donijelo Crkvi, koliko je sramote ta odredba na¬ 
nijela njegovu imenu, koliko proizvela mržnje. On je razmišljao, kolike se o- 
brane i zaštite lišila sv. Stolica, a njiva Kristova izabrane čete radnika, mislio 
je na sablazan kod katolika, na klicanje nevjernika i veliku zabunu kršćanstva 
na cijelom svijetu. Ta briga mučila ga je često i lebdjela mu cio dan pred oči¬ 
ma tako, da je često od tuge ludo govorio i činilo se, kao da mu je duh odsu¬ 
tan. Mislio je katkada, da čuje mjedeno zvono isusovačko u noći, premda nije 

Do onakvih uspjeha nije se kod Indijanaca ni danas došlo. — 
Mjesto otete ljubavi Otaca, što su im drugo dah ti tako razvikani 
čovjekoljubivi i »tolerantni slobodoumnici«, ako ne to, što su ih 
izručili na milost i nemilost krvopijama i ubojicama, koji su ih ra¬ 
di gnjusnog dobitka klali kao stoku. 

Kad promatramo tu tešku katastrofu, jedva možemo razu¬ 
mjeti, kako je Gospodin Bog dopustio toliku nepravdu i štetu. — 
Ali vjernom srcu dosta je upraviti pogled na Božanskoga Spasite 
lja i zamisliti se u onu: mysterium crucis. — Gospodina Boga više 
slavi naše trpljenje nego sav naš rad. Krist je zapravo svojom 
mukom i smrću otkupio svijet. Družbi je Isusovoj najveća 
slava, što smije biti dionicom nesamo Imena nego i križa svojega 
Kralja i Vode. 

I. Jager B. I. 


nikada zvonilo.« — Pastor opširno govori i o vijesti otrovanja od Isusovaca te 
dokazuje, da je posve lažna i izmišljena. Donosi mišljenje stručnjaka i liječni¬ 
ka, — Žalosne su bile i zadušnice za Klementa XIV, Bio je običaj, da se na 
katafalku papinom zorno prikažu njegova djela. Sve je bilo prikazano, samo 
ukinuće Družbe Isusove rječito prešućeno. Isto tako i u pogrebnom govoru nije 
ukinuće bilo spomenuto, što dakako nije Moninu bilo pravo. Značajno je, da 
ovajput se jedva našao jedan prikladan pogrebni govornik, dok se drukčije 
sve za to otimalo. (Pastor, o. c., p. 392.) — Zanimljiva je uznemirenost Malvez- 
zija, Bontempija i drugih, koji su upravo okrutno zahtijevali od smrtno bole¬ 
snoga Klementa XIV., da izjavi, koji su kardinali imenovani »in petto«. Bon- 
tempi se također nadao postati kardinalom. Monino, Bemis, Malvezzi su se 
mnogo za to zalagali. Ali papa je imao još toliko snage, da je to odbio. Razlog 
bojazni njihove bio je taj: »bojali su se, da kod budućega konklajva ne će imati 
dovoljno pristaša, jer je veći dio kardinala bio prijateljski raspoložen prema 
Isusovcima.« Pastor, o. c., p. 348. 

BEČKI »KATOLIČKI DAN«. 

Može se mirne duše reći, da su od 7.—12. rujna ove godine 
mala Austrija i nekadašnji carski Beč bili u središtu svjetskoga 
interesa. Veličanstveni »Katholikentag« i prevelikim je događajem, 
a da bi ga mogli bilo narodi bilo državnici ignorirati. Razlog inte¬ 
resa nije dakako bio posvuda jednak, pa je stoga bio i način 
reakcije različit. Dok je francuska štampa s najvećim simpatijama 
govorila o tom velikom događaju, koji joj bio samo novim doka¬ 
zom, kako je Austrija sposobna za život i to samostalan život, dotle 







